NARIADENIE RADY (ES) č. 2267/2004
z 20. decembra 2004
o obchode s určitými výrobkami z ocele medzi Spoločenstvom a Ruskou federáciou
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Dohoda o partnerstve a spolupráci vytvárajúca partnerstvo medzi Európskymi spoločenstvami a ich členskými štátmi na jednej strane a Ruskou federáciou na druhej strane (1), ustanovuje, že obchod s určitými výrobkami z ocele by mal byť predmetom osobitnej dohody o množstvovej úprave.
(2)
Platnosť súčasnej dvojstrannej dohody medzi Európskym spoločenstvom uhlia a ocele (ESUO) a vládou Ruskej federácie o obchode s určitými výrobkami z ocele, (2) uzatvorenej 9. júla 2002, skončí 31. decembra 2004.
(3)
Od skončenia platnosti Zmluvy o ESUO preberá medzinárodné záväzky ESUO Spoločenstvo a opatrenia týkajúce sa obchodu s výrobkami z ocele s tretími štátmi teraz patria do právomoci Spoločenstva v oblasti obchodnej politiky.
(4)
Predbežné rokovania medzi stranami naznačujú, že obe strany majú v úmysle uzavrieť novú dohodu na rok 2005 a nasledujúce roky.
(5)
Do podpisu a nadobudnutia platnosti novej dohody treba ustanoviť množstvové limity na rok 2005.
(6)
S ohľadom na to, že podmienky, ktoré viedli k stanoveniu množstvových limitov na rok 2004, pretrvávajú, je vhodné stanoviť množstvové limity na rok 2005 na tej istej úrovni ako na rok 2004 s tým, že sa plne zohľadní rozšírenie EÚ.
(7)
Je potrebné zabezpečiť taký spôsob spravovania tohto režimu v Spoločenstve, ktorý uľahčí vykonávanie novej dohody, predpokladajúc v čo možno najväčšej miere podobné ustanovenia.
(8)
Je potrebné zabezpečiť, aby sa kontroloval pôvod príslušných výrobkov a aby sa na tento účel stanovili vhodné metódy administratívnej spolupráce.
(9)
Výrobky umiestnené v slobodnom pásme, alebo dovezené v rámci režimu platného pre colné sklady, dočasný dovoz alebo aktívny zušľachťovací styk (systém odkladu), by sa nemali započítavať proti limitom ustanoveným pre príslušné výrobky.
(10)
Účinné uplatňovanie tohto nariadenia si vyžaduje zavedenie požiadavky dovoznej licencie Spoločenstva pre prepustenie príslušných výrobkov do voľného obehu v Spoločenstve.
(11)
S cieľom zabezpečiť, aby sa tieto množstvové limity neprekročili, je potrebné ustanoviť postup spravovania, ktorý zabezpečí, aby príslušné orgány členských štátov nevydali dovoznú licenciu pred získaním potvrdenia od Komisie, že v rámci príslušného množstvového limitu sú k dispozícii primerané množstvá,
PRIJALA TOTO NARIADENIE:
Článok 1
1. Toto nariadenie sa uplatňuje od 1. januára do 31. decembra 2005 a vzťahuje sa na dovoz výrobkov z ocele pôvodom z Ruskej federácie, ktoré sú vymenované v prílohe I, do Spoločenstva.
2. Výrobky z ocele sa zatriedia do skupín výrobkov, ako je ustanovené v prílohe I.
3. Zatrieďovanie výrobkov vymenovaných v prílohe I je založené na kombinovanej nomenklatúre (KN) ustanovenej nariadením Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (3).
4. Pôvod výrobkov uvedených v odseku 1 sa určí v súlade s pravidlami platnými v Spoločenstve.
Článok 2
1. Dovoz výrobkov z ocele vymenovaných v prílohe I, pôvodom z Ruskej federácie, do Spoločenstva podlieha množstvovým limitom ustanoveným v prílohe V. Prepustenie výrobkov ustanovených v prílohe I s pôvodom z Ruskej federácie do voľného obehu v Spoločenstve je podmienené predložením osvedčenia o pôvode ustanoveného v prílohe II a dovoznej licencie, ktoré sú vydané orgánmi členských štátov v súlade s článkom 4.
2. S cieľom zabezpečiť, aby množstvá, na ktoré sa vydávajú dovozné licencie, nikdy neprekročili celkové množstvové limity pre každú skupinu výrobkov, príslušné orgány vymenované v prílohe IV vydajú dovozné licencie len na základe potvrdenia Komisie, že ešte sú k dispozícii množstvá v rámci množstvových limitov pre príslušnú skupinu výrobkov z ocele vo vzťahu ku krajine dodávateľa, na ktoré dovozca alebo dovozcovia predložili žiadosti uvedeným orgánom.
3. Povolené dovozy sa započítajú proti množstvovým limitom ustanoveným na rok, v ktorom sa výrobky zaslali z krajiny vývozu. Zaslanie výrobkov sa považuje za uskutočnené k dátumu, kedy boli naložené na vyvážajúci dopravný prostriedok.
Článok 3
1. Množstvové limity uvedené v prílohe V sa nevzťahujú na výrobky umiestnené v slobodnom pásme alebo slobodnom sklade, ani na výrobky dovezené v rámci režimu platného pre colné sklady, dočasný dovoz alebo aktívny zušľachťovací styk (systém odkladu).
2. Ak sa výrobky uvedené v odseku 1 následne prepustia do voľného obehu - buď v nezmenenom stave, alebo po opracovaní alebo spracovaní - uplatňuje sa článok 2 ods. 2 a výrobky takto prepustené sa započítavajú proti príslušnému množstvovému limitu ustanovenému v prílohe V.
Článok 4
1. Na účely uplatňovania článku 2 ods. 2 príslušné orgány členských štátov, vymenované v prílohe IV, pred vydaním dovoznej licencie oznámia Komisii množstvá požadované v žiadostiach o dovozné licencie, doložené originálmi vývozných licencií, ktoré dostali. Komisia obratom oznámi, či požadované množstvo, respektíve množstvá sú k dispozícii na dovoz, v chronologickom poradí, v akom sú prijaté oznámenia od členských štátov (systém prvé prijaté, prvé vybavené).
2. Žiadosti, ktoré tvoria súčasť oznámení Komisii sú platné, ak je v nich v každom prípade jasne uvedená krajina vývozu, príslušný kód výrobku, množstvá určené na dovoz, číslo vývoznej licencie, kvótovaný rok a členský štát, do ktorého sa výrobky majú prepustiť do voľného obehu.
3. Ak to je možné, Komisia potvrdí týmto orgánom za každú skupinu výrobkov úplné množstvo uvedené v oznámených žiadostiach.
4. Príslušné orgány oznámia Komisii okamžite, keď sa dozvedia, každé množstvo, ktoré sa nevyužije počas doby platnosti dovoznej licencie. Takéto nevyužité množstvá sa automaticky prevedú do zostávajúcich množstiev celkového množstvového limitu Spoločenstva pre každú skupinu výrobkov.
5. Oznámenia uvedené v odsekoch 1 až 4 sa zasielajú elektronicky prostredníctvom integrovanej siete vytvorenej na tento účel, ak z naliehavých technických dôvodov nie je potrebné dočasne použiť iný komunikačný prostriedok.
6. Dovozné licencie alebo rovnocenné doklady sa vydávajú v súlade s článkami 12 až 16.
7. Príslušné orgány členských štátov oznámia Komisii zrušenie dovozných licencií alebo rovnocenných dokladov, ktoré už boli vydané, v prípade, ak zodpovedajúce vývozné licencie boli stiahnuté alebo zrušené príslušnými orgánmi Ruskej federácie. Ak však Komisia alebo príslušné orgány členského štátu boli informované príslušnými orgánmi Ruskej federácie o stiahnutí alebo zrušení vývoznej licencie, až keď príslušné výrobky už boli dovezené do Spoločenstva, príslušné množstvá sa započítajú proti množstvovému limitu pre rok, počas ktorého sa dodávka výrobkov realizovala.
Článok 5
1. Ak sa Komisia domnieva, že výrobky vymenované v prílohe I, pôvodom z Ruskej federácie, boli preložené, presmerované alebo inak dovezené do Spoločenstva, pričom došlo k obchádzaniu množstvových limitov uvedených v článku 2, a že je potrebné vykonať požadované úpravy, požiada o uskutočnenie konzultácií na dosiahnutie dohody o potrebných úpravách zodpovedajúcich množstvových limitov.
2. Až do ukončenia konzultácií uvedených v odseku 1, Komisia môže požiadať Ruskú federáciu o prijatie potrebných preventívnych krokov, aby zabezpečila, že je možné uskutočniť úpravy množstvových limitov dohodnutých na základe takýchto konzultácií.
3. Ak Spoločenstvo a Ruská federácia nedosiahnu uspokojivé riešenie a ak Komisia zistí, že existuje jasný dôkaz o obchádzaní, Komisia odpočíta od týchto množstvových limitov príslušné množstvo výrobkov pôvodom z Ruskej federácie.
Článok 6
1. Vývozná licencia (vydaná príslušnými orgánmi Ruskej federácie) sa vyžaduje pri každej zásielke výrobkov z ocele, na ktorú sa vzťahujú množstvové limity ustanovené v prílohe V, do úrovne uvedených limitov.
2. Na účely vydania dovoznej licencie uvedenej v článku 12 predloží dovozca originál vývoznej licencie.
Článok 7
1. Vývozná licencia pre množstvové limity zodpovedá vzoru, ktorý je ustanovený v prílohe II, a okrem iného potvrdzuje, že, príslušné množstvo tovaru bolo započítané proti množstvovému limitu ustanovenému pre príslušnú skupinu výrobkov.
2. Každá vývozná licencia sa vzťahuje len na jednu skupinu zo skupín výrobkov, ktoré sú vymenované v prílohe I.
Článok 8
Vývozy sa započítavajú proti množstvovým limitom ustanoveným pre rok, v ktorom výrobky, na ktoré sa vývozná licencia vzťahuje, boli zaslané v zmysle článku 2 ods. 3.
Článok 9
1. Vývozná licencia uvedená v článku 6 môže obsahovať dodatočné kópie, riadne označené ako kópia. Vývozná licencia a jej kópie, ako aj osvedčenie o pôvode a jeho kópie, sú vypracované v angličtine.
2. Ak sa doklady uvedené v odseku 1 vypĺňajú rukou, údaje treba vypisovať atramentovým perom a tlačeným písmom.
3. Vývozné licencie alebo rovnocenné doklady majú rozmery 210 x 297 mm. Použije sa biely glejený kancelársky papier, ktorý neobsahuje drevovinu a váži menej ako 25 g/m2. Pozadie každej časti musí obsahovať tlačenú gilošovanú vzorku umožňujúcu, aby sa falšovanie mechanickými alebo chemickými prostriedkami dalo zistiť voľným okom.
4. Príslušné orgány Spoločenstva prijmú v súlade s týmto nariadením jedine originál ako platný doklad na účel dovozu.
5. Každá vývozná licencia alebo rovnocenný doklad musí mať štandardizované sériové číslo, aj netlačené, podľa ktorého ju možno identifikovať. Toto číslo sa skladá z týchto prvkov:
-
dve písmená označujúce dovoznú krajinu, a to:
RU
=
Ruská federácia,
-
dve písmená označujúce členský štát predpokladaného miesta určenia, a to:
BE
=
Belgicko
CZ
=
Česká republika
DK
=
Dánsko
DE
=
Nemecko
EE
=
Estónsko
EL
=
Grécko
ES
=
Španielsko
FR
=
Francúzsko
IE
=
Írsko
IT
=
Taliansko
CY
=
Cyprus
LV
=
Lotyšsko
LT
=
Litva
LU
=
Luxembursko
HU
=
Maďarsko
MT
=
Malta
NL
=
Holandsko
AT
=
Rakúsko
PL
=
Poľsko
PT
=
Portugalsko
SI
=
Slovinsko
SK
=
Slovensko
FI
=
Fínsko
SE
=
Švédsko
GB
=
Spojené kráľovstvo,
-
jednociferné číslo označujúce kvótovaný rok, zodpovedajúce poslednému číslu príslušného roka, napr. „4“ v prípade roka 2004,
-
dvojciferné číslo označujúce vydávajúci úrad v krajine vývozu,
-
päťciferné číslo idúce postupne od 00001 do 99999, pridelené konkrétnemu členskému štátu miesta určenia.
Článok 10
Vývozná licencia sa môže vydať po zaslaní výrobkov, ktorých sa týka. V takýchto prípadoch je na licencii uvedené označenie „issued retrospectively“.
Článok 11
V prípade krádeže, straty alebo zničenia vývoznej licencie vývozca môže požiadať príslušný orgán, ktorý vydal licenciu, o vyhotovenie duplikátu na základe vývozných dokladov, ktoré má k dispozícii. Na takto vydanom duplikáte licencie je uvedené označenie „duplicate“.
Dátum duplikátu je rovnaký ako dátum originálu licencie.
Článok 12
1. Ak Komisia potvrdí podľa článku 4, že požadované množstvo je dostupné v rámci príslušného množstvového limitu, príslušné orgány členského štátu vydajú dovoznú licenciu maximálne do piatich pracovných dní od predloženia originálu príslušnej vývoznej licencie dovozcom. Toto predloženie sa musí uskutočniť najneskôr do 31. marca roka nasledujúceho po roku, v ktorom sa zaslal tovar, na ktorý sa licencia vzťahuje. Dovozné licencie vydajú príslušné orgány ktoréhokoľvek členského štátu bez ohľadu na to, ktorý členský štát je uvedený na vývoznej licencii, ak Komisia potvrdí v súlade s článkom 4, že požadované množstvo je k dispozícii v rámci príslušného množstvového limitu.
2. Dovozné licencie platia štyri mesiace od dátumu vydania. Príslušné orgány členského štátu na základe riadne odôvodnenej žiadosti dovozcu môžu predĺžiť dobu platnosti o ďalšie obdobie nie dlhšie ako štyri mesiace.
3. Dovozné licencie sa vyhotovia na tlačive ustanovenom v prílohe III a sú platné na celom colnom území Spoločenstva.
4. Vyhlásenie alebo žiadosť, ktorú dovozca podá na získanie dovoznej licencie, musí obsahovať:
a)
úplné meno a adresu vývozcu
b)
úplné meno a adresu dovozcu
c)
presný popis tovaru a kód, resp. kódy TARIC
d)
krajinu pôvodu tovaru
e)
krajinu, z ktorej sa tovar zasiela
f)
príslušnú skupinu výrobkov a množstvo príslušných výrobkov
g)
čistú hmotnosť podľa kapitoly TARIC
h)
CIF hodnotu výrobkov k hraniciam Spoločenstva podľa kapitoly TARIC
i)
či príslušné výrobky sú druhotriedne alebo neštandardnej kvality
j)
v prípade aktuálnosti dátumy platby a dodania a kópiu konosamentu a kúpnej zmluvy
k)
dátum a číslo vývoznej licencie
l)
interný kód používaný na administratívne účely
m)
dátum a podpis dovozcu.
5. Dovozcovia nie sú povinní doviezť úplné množstvo uvedené v dovoznej licencii v jednej zásielke.
Článok 13
Platnosť dovozných licencií vydaných orgánmi členských štátov je viazaná na platnosť vývozných licencií a na množstvá uvedené vo vývozných licenciách vydaných príslušnými orgánmi Ruskej federácie, na základe ktorých sa vydali dovozné licencie.
Článok 14
Dovozné licencie alebo rovnocenné doklady vydávajú príslušné orgány členských štátov v súlade s článkom 2 ods. 2 a bez diskriminácie ktoréhokoľvek dovozcu v Spoločenstve bez ohľadu na to, kde sa nachádza miesto jeho usadenia sa v Spoločenstve, bez toho, aby bolo dotknuté dodržiavanie ostatných podmienok vyžadovaných podľa platných predpisov.
Článok 15
1. Ak Komisia zistí, že celkové množstvá uvedené vo vývozných licenciách vydaných Ruskou federáciou pre konkrétnu skupinu výrobkov prevyšujú množstvový limit ustanovený pre túto skupinu výrobkov, orgány príslušné na vydávanie licencií v členských štátoch sú okamžite informované s cieľom pozastaviť ďalšie vydávanie dovozných licencií. Komisia v tomto prípade bezodkladne začne konzultácie.
2. Príslušné orgány členského štátu odmietnu vydať dovoznú licenciu pre výrobky pôvodom z Ruskej federácie, ktoré nemajú vývoznú licenciu vydanú v súlade s článkami 6 až 11.
Článok 16
1. Tlačivá používané príslušnými orgánmi členských štátov na vydávanie dovozných licencií uvedených v článku 12 musia zodpovedať vzoru dovoznej licencie, ktorý je ustanovený v prílohe III.
2. Tlačivá dovoznej licencie a výpisy z nej sa vystavujú dvojmo, pričom jeden výtlačok s označením Kópia držiteľa a s číslom 1 treba vydať pre žiadateľa a druhý, s označením Kópia pre vydávajúci orgán a s číslom 2, si ponecháva orgán, ktorý vydal licenciu. Príslušné orgány môžu na administratívne účely vydať viac kópií tlačiva č. 2.
3. Tlačivá sú vytlačené na bielom papieri bez drevoviny s úpravou na písanie a vážia od 55 do 65 g/m2. Ich rozmery sú 210 x 297 mm, medzery medzi riadkami sú 4,24 mm (šestina palca) a štruktúru tlačiva treba starostlivo dodržiavať. Obe strany kópie č. 1, ktorá predstavuje samotnú licenciu, majú okrem toho na pozadí vytlačený červený gilošovaný vzor, aby bolo možné zistiť mechanické alebo chemické falšovanie.
4. Za zabezpečenie tlače tlačív zodpovedajú členské štáty. Tlačivá môžu byť vytlačené aj v tlačiarňach schválených členským štátom, v ktorom sú usadené. V tomto prípade na každom tlačive je uvedený odkaz na schválenie členským štátom. Na každom tlačive je uvedené meno a adresa tlačiarne alebo značka, podľa ktorej ju možno identifikovať.
5. V čase vydania dovozných licencií alebo výpisov z nich sa im udelí číslo vydania, o ktorom rozhodujú príslušné orgány členského štátu. Číslo dovoznej licencie sa Komisii oznámi elektronicky prostredníctvom integrovanej siete vytvorenej podľa článku 4.
6. Licencie a výpisy z nich sa vyplňujú v úradnom jazyku alebo v jednom z úradných jazykov členského štátu vydania.
7. Príslušné orgány vyznačia v okienku 10 príslušnú skupinu výrobkov z ocele.
8. Značky vydávajúcich orgánov a orgánov, ktoré vykonávajú pridelenie, sa robia odtlačkom pečiatky. Odtlačok pečiatky vydávajúceho orgánu však môže nahradiť reliéfna tlač v kombinácii s písmenami alebo číslicami vytvorenými perforáciou, alebo tlač na licencii. Vydávajúce orgány použijú akúkoľvek metódu zabraňujúcu falšovaniu pri zázname prideleného množstva spôsobom, ktorý znemožňuje vložiť čísla alebo odkazy.
9. Zadná strana výtlačku č. 1 a výtlačku č. 2 obsahuje okienko, do ktorého môžu zapisovať množstvá buď colné orgány, keď sa dokončia dovozné formality, alebo príslušné správne orgány, keď sa vydá výpis. Ak miesto na licencii alebo na výpise z nej vyčlenené na pridelenie nie je dostatočné, príslušné orgány môžu pripojiť jednu alebo viac dodatočných strán, na ktorých sa nachádzajú okienka zodpovedajúce okienkam na zadnej strane výtlačku č. 1 a výtlačku č. 2 licencie alebo výpisu. Orgány, ktoré vykonávajú pridelenie, umiestnia odtlačok svojej pečiatky tak, aby jedna polovica z neho sa nachádzala na licencii alebo výpise z nej, a druhá polovica na doplňujúcej strane. Ak sa pridáva viac ako jedna strana, ďalší odtlačok pečiatky sa umiestni rovnakým spôsobom medzi každú stranu a predchádzajúcu stranu.
10. Dovozné licencie a výpisy vydané a údaje a schválenia zapísané orgánmi jedného členského štátu majú v každom z ostatných členských štátov ten istý právny účinok ako doklady vydané a údaje a schválenia zapísané orgánmi týchto členských štátov.
11. Príslušné orgány dotknutých členských štátov môžu v prípade nutnosti požiadať, aby sa obsah licencií alebo výpisov preložil do úradného jazyka alebo jedného z úradných jazykov toho členského štátu.
Článok 17
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. decembra 2004